## Uredba o odorama pripadnika pravosudne policije kazneno-popravnih ustanova i domova za preodgoj

### NN 70/1992 (26.10.1992.), Uredba o odorama pripadnika pravosudne policije kazneno-popravnih ustanova i domova za preodgoj

# VLADA REPUBLIKE HRVATSKE

Na temelju članka 59. stavak 1. Zakona o izvršenju sankcija izrečenih
za krivična djela, privredne prijestupe i prekršaje ("Narodne novine",
broj 21/74, 39/74, 55/88 i 19/90), Vlada Republike Hrvatske, na sjednici
održanoj 23. listopada 1992. godine, donijela je

## UREDBU

### o odorama pripadnika pravosudne policije kazneno-popravnih ustanova i domova za preodgoj

I. OPĆE ODREDBE

Članak 1.

Ovom uredbom određuju se vrsta i boja odore, rokovi trajanja odore i
naoružanja i opreme pripadnika pravosudne policije kazneno-popravnih ustanova
i domova za preodgoj, te način naknade za uništene ili izgubljene dijelove
zadužene odore, naoružanja i opreme

Članak 2.

Pripadnici pravosudne policije dužni su prilikom obnašanja službenih
poslova nositi odoru, pojedine vrste oružja i tehničke opreme propisane
ovom uredbom.

II. ODORA PRIPADNIKA PRAVOSUDNE POLICIJE - ZA MUŠKARCA

Članak 3.

Zimsku odoru muškarca sačinjavaju: beretka, kaput, hlače, kravata, košulja
dugih rukava i vjetrovka s uloškom, prsluk na "V" izrez bez rukava,
čarape, kožne rukavice i visoke cipele, remen za hlače, opasač široki,
korice za pištolj, lisice, pričuvni okvir za streljivo, džepna lampa i
nosač palice.

Članak 4.

Ljetnu odoru muškarca sačinjavaju: beretka, kratki kaput, hlače, ljetna
košulja, čarape i niske cipele, remen za hlače, opasač široki, korice za
pištolj, lisice, pričuvni okvir za streljivo, džepna lampa i nosač palice.

Članak 5.

Odore za muškarca su dvobojne, i to:

a) oker-svijetla boja: vjetrovka s uloškom, kaput, beretka, prsluk,
kravata, džemper;

b) maslina boja: hlače;

c) smeđa boja: čarape, rukavice i cipele (visoke i niske);

d) siva boja: košulja dugih i kratkih rukava.

Članak 6.

Dio odore sačinjava i kišni ogrtač smeđe boje.

III. ODORA PRIPADNIKA PRAVOSUDNE POLICIJE - ZA ŽENU

Članak 7.

Zimsku odoru žene sačinjavaju: beretka, kaput, suknja-hlače, prsluk
na "V" izrez bez rukava, košulja dugih rukava, kravata, vjetrovka
s uloškom, čarape, kožne rukavice, čizmice s polupetom i kožna torbica.

Članak 8.

Ljetnu odoru žene sačinjavaju: beretka kaput suknja-hlače, košulja,
čarape, cipele s polupetom i kožna torbica.

Članak 9.

Odore za ženu su dvobojne, i to:

a) oker-svijetla boja: vjetrovka s uloškom, kaput, beretka, kravata,
prsluk, košulja;

b) maslina boja: suknja-hlače;

c) smeđa boja: čarape, kožne rukavice, kožne cipele, kožne čizmice i
kožna torbica.

Članak 10.

Dio odore sačinjava i kišni ogrtač smeđe boje.

IV. ODORA PRIPADNIKA PRAVOSUDNE POLICIJE - ZA JEDINICU ZA POSEBNE
NAMJENE

Članak 11.

Za obavljanje posebnih zadaća pripadnici jedinice za posebne namjene
koriste posebnu maskirnu odoru, i to:

- zimsku odoru sačinjavaju: beretka, vjetrovka s uloškom, hlače s uloškom,
prsluk, košulja dugih rukava, džemper, čarape, čizme, remen za hlače, opasač
široki, korice za pištolj, lisice, pričuvni okvir za streljivo, džepna
lampa i nosač palice;

- ljetnu odoru sačinjavaju: beretka, jakna, hlače, prsluk, košulja kratkih
rukava, majica kratkih rukava, čarape, čizme, remen za hlače, opasać široki,
korice za pištolj, lisice, pričuvni okvir za streljivo, džepna lampa i
nosač palice.

Dio odore sačinjava i kišni ogrtač.

V. VRIJEME NOŠENJA ODORA

Članak 12.

Zimsku odoru pripadnici pravosudne policije nose:

a) od 1. listopada do 1. svibnja u kontinentalnom dijelu države;

b) od 1. studenog do 1. travnja u primorskom dijelu države.

Stalni nadzor nad stanjem i urednošću odore obavlja rukovoditelj službe
osiguranja.

Članak 13.

Pripadnik pravosudne policije obvezan je za vrijeme obnašanja dužnosti
nositi službenu odoru.

Iznimno, po odobrenju rukovoditelja kazneno-popravne ustanove ili doma
za preodgoj, pripadnik pravosudne policije rnože obavljati službu i u civilnoj
odjeći.

Izvan službe pripadniku pravosudne policije zabranjuje se nošenje odore.

VI. ROKOVI VALJANOSTI ODORE

Članak 14.

Dijelovi odore, obuća, remen i široki opasač s koricama imaju rok valjanosti.

Rokovi valjanosti računaju se od dana kad ih je pripadnik pravosudne
policije primio na korištenje.

```
_________________________________________________________________________________
Red.    NAZIV OPREME                                            Količina        Rok
broj                                                                    (kom/pari)      Valjanosti
                                                                                        (mjeseci)
_________________________________________________________________________________
A       ZIMSKA ODORA - ZA MUŠKARCA
1.      Beretka                                                 1               48
2.      Kaput                                                           1               24
3.      Hlače                                                           2               24
4.      Košulja (dugi rukav)                                            2               24
5.      Kravata                                                 1               12
6.      Prsluk na "V" izrez                                             1               48
7.      Vjetrovka s uloškom                                             1               48
8.      Cipele (visoke)                                         1               24
9.      Čarape                                                          4               12
10.     Remen za hlače                                          1               60
11.     Kožne rukavice                                          1               60
12.     Džemper                                                 1               48

B.      LIETNA ODORA - ZA MUŠKARCA
1.      Beretka                                                 1               48
2.      Jakna                                                           1               24
3.      Hlače                                                           2               24
4.      Košulja (kratki rukav)                                          2               24
5.      Čarape                                                          4               12
6.      Cipele (plitke)                                                 1               12
7.      Remen za hlače                                          1               60

C.      ZIMSKA ODORA - ZA ŽENU
1.      Beretka                                         1               48
2.      Kaput                                                   1               24
3.      Suknja-hlače                                            2               24
4.      Košulja (dugi rukav)                                    2               24
5.      Prsluk na "V" izrez                                     1               48
6.      Vjetrovka s uloškom                                     1               48
7.      Čarape                                                  6               12
8.      Čizmice                                         1               24
9.      Kožne rukavice                                  1               60
10.     Torbica                                         1               60

D.      LJETNA ODORA - ZA ŽENU
1.      Beretka                                         1               48
2.      Kaput                                                   1               24
3.      Suknja-hlače                                            2               24
4.      Košulja                                         2               24
5.      Čarape                                                  6               12
6.      Cipele                                                  1               12
7.      Torbica                                         1               60

E.      OSTALI DIJELOVI ODORE
1.      Široki opasač s koricama
        za pištolj,prićuvni okvir za
        streljivo,džepna lampa i
        nosae palice                                            1               60
2.      Kišni ogrtač                                            1               60
_________________________________________________________________________________

```

Članak 15.

Dijelovi odore zadužuju se nakon oštećenja ili dotrajalosti, uz prethodno
razduženje dotrajalih.

Članak 16.

Prije isteka roka valjanosti pojedinog dijela odore ili opreme zaduženje
će se obaviti samo ako je do oštećenja došlo prilikom obnašanja službene
zadaće.

Takvu zamjenu odobrava na prijedlog rukovoditelja službe osiguranja
rukovoditelj kazneno-popravne ustanove odnosno doma za preodgoj.

Članak 17.

Za uništeni ili otuđeni dio odore i obuće ili opreme koja nije posljedica
obavljanja službene zadaće, odgovoran je pripadnik pravosudne policije.

Članak 18.

Pripadnik pravosudne policije kojem po bilo kojoj osnovi prestane rad
u kazneno-popravnoj ustanovi ili domu za preodgoj dužan je vratiti svaki
dio odore, obuću i opremu zaduženu prema članku 14. ove uredbe.

Članak 19.

Pripadnik pravosudne policije koji nije razdužio sve dijelove odore,
obuće ili ostale opreme ili ju je namjerno oštetio ili uništio, obvezan
je naknaditi štetu.

Visinu štete utvrđuje rukovoditelj kazneno-popravne ustanove odnosno
doma za preodgoj u iznosu cijene koštanja.

Šteta se naknaduje na temelju rješenja rukovoditelja kazneno-popravne
ustanove odnosno doma za preodgoj, na račun ustanove.

U slučaju neslaganja s visinom štete, naknadu utvrđuje sud.

VII. OZNAKA PRAVOSUDNE POLICIJE

Članak 20.

Oznaka "Pravosudna policija" nosi se na oba rukava

vjetrovke s uloškom, kaputa, kratkog kaputa i košulje.

Članak 21.

Oznaka pravosudne policije je veličine 128 x 92 mm. Na gornjoj crnoj
podlozi zlatnim slovima ispisano je "Pravosudna policija". Na
lijevom i desnom obrubu je zlatni hrvatski pleter (dvoplet). U sredini
na crnoj podlozi izvezen je grb Republike Hrvatske, a preko njega mač i
vaga. Ručka mača zlatne je boje, a oštrica srebrne boje. Vaga je zlatne
boje. Na gornjem dijelu grba upisana su slova "MPU", a ispod
grba slova "RH". Slova su zlatne boje.

Članak 22.

Svaki pripadnik pravosudne policije zadužen je pištoljem i drugom vrstom
oružja, palicom, lisicama, džepnom lampom i određenom količinom streljiva.

Pod drugom vrstom oružja podrazumijeva se: strojnica, polustrojnica,
puškomitraljez, sačmarica kojom je pripadnik pravosudne policije zadužen
ovisno o radnom mjestu ili planu osiguranja.

Pištolj i drugo oružje, palicu, lisice, džepnu lampu i streljivo, pripadnik
pravosudne policije dužan je čuvati u tehnički ispravnom stanju za vrijeme
dok je istim zadužen.

Nadzor nad tehničkom ispravnošću oružja obavlja se tehničkim pregledom
oružja jedan puta u godini.

Članak 23.

Pripadnik pravosudne policije dužan je za vrijeme obnašanja dužnosti
nositi oružje, palicu, lisice, džepnu lampu i streljivo.

Izvan službe pripadniku pravosudne,policije zabranjuje se nošenje oružja
i opreme.

Rok upotrebe oružja i opreme utvrduje stručna komisija na tehničkom
pregledu.

Članak 24.

Zamjena oružja, streljiva, palice, lisice i džepne lampe obavlja se
nakon isteka uporabnog roka.

Prije isteka uporabnog roka zamjena se može obaviti samo u slučaju oštećenja
ili potpunog uništenja koje se nije moglo izbjeći u obnašanju službene
zadaće.

Rješenje kojim se odobrava zamjena donosi Uprava za izvršenje kaznenih
i prekršajnih sankcija Ministarstva pravosuda i uprave, na temelju pismenog
obrazloženja rukovoditelja kazneno-popravne ustanove ili doma za preodgoj.

Članak 25.

Za uništeno ili otuđeno oružje, palicu, lisice, streljivo ili džepnu
lampu, koje nije posljedica obavljanja službene zadaće, odgovoran je pripadnik
pravosudne policije.

Nastalu štetu pripadnik pravosudne policije dužan je naknaditi po sljedećim
kriterijima:

a) za otuđenje ili potpuno uništenje pištolja i drugog oružja, palice,
lisice, streljiva i druge opreme kojom je zadužen u iznosu cijene koštanja
uz ostale troškove nastale njihovom nabavom;

b) za svako djelomično oštećenje oružja, palice, lisica i streljiva,
nastalog uslijed nemarnog održavanja koje se utvrdi prilikom redovitog
tehničkog pregleda, pripadnik pravosudne policije dužan je platiti visinu
nastale štete u iznosu utvrđenom od stručne komisije.

Članak 26.

Šteta se nadoknađuje na temelju rješenja rukovoditelja kazneno-popravne
ustanove odnosno doma za preodgoj, na račun ustanove.

U slučaju neslaganja s visinom štete, naknadu utvrđuje sud.

VIII. PRIJELAZNE I ZAVRŠNE ODREDBE

Članak 27.

Zamjena odore, obuće i ostalih dijelova obavit će se u roku 6 (šest)
mjeseci od dana stupanja na snagu ove uredbe.

Članak 28.

Danom stupanja na snagu ove uredbe prestaje vrijediti Pravilnik o uniformi,
oznakama zvanja, naoružanju i opremi pripadnika straže i rokovima trajanja
("Narodne novine", broj 36/75).

Članak 29.

Ova uredba stupa na snagu osmog dana od dana objave u "Narodnim
novinama".

Klasa: 730-02/92-01/03

Urbroj : 5030115-92-1

Zagreb, 23. listopada 1992.

Predsjednik

**Hrvoje Šarinić, v. r.**

Uredba, NN 70/1992-1865
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)